ไมโครอินชัวรันส์คึก ดึงลูกค้าผู้ใช้แรงงาน
คปภ.เผย 6 เดือน ประกันรายย่อยขายได้เกินครึ่ง เร่งขยายสู่กลุ่มโรงงาน
16 ก.ค. 2558

คปภ.เผย 6 เดือน ประกันรายย่อยขายได้เกินครึ่ง เร่งขยายสู่กลุ่มโรงงาน 
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ครึ่งแรกปีนี้มียอดกรมธรรม์ประกันภัยสำหรับรายย่อย (ไมโครอินชัวรันส์) ที่ยังมีผลบังคับรวม 5.33 แสนฉบับ คิดเป็น 53.3% ของเป้าหมายที่ตั้งไว้ 1 ล้านฉบับในปีนี้ 
ทั้งนี้ ธุรกิจประกันชีวิตมียอดขายประกันภัยสำหรับรายย่อย 5.91 หมื่นฉบับ ธุรกิจประกันวินาศภัย 3.7 แสนฉบับ และกรมธรรม์ประกันภัย 200 จำนวน 1.03 แสนฉบับ เบี้ยประกันภัยรวม 20.65 ล้านบาท และมีค่าสินไหมทดแทนต่อเบี้ยประกันภัยรับ 38.06% จังหวัดที่มียอดจำหน่ายกรมธรรม์ประกันภัย 200 สูงสุด 3 อันดับ ได้แก่ กรุงเทพฯ เชียงใหม่ และอุดรธานี  
สำหรับครึ่งหลังของปีนี้คปภ.จะร่วมมือกับบริษัทประกันภัยที่เข้าร่วมโครงการ 23 บริษัทในการเร่งประชาสัมพันธ์ สร้างเข้าใจ และประโยชน์ที่ผู้เอาประกันจะได้รับจากการทำประกันภัยสำหรับรายย่อย และกรมธรรม์ประกันภัย 200 ให้กับกลุ่มผู้ใช้แรงงานตามโรงงานอุตสาหกรรมขนาดใหญ่ที่ตั้งอยู่ทั่วประเทศ องค์การบริหารส่วนท้องถิ่นในระดับต่างๆ ตั้งแต่ระดับจังหวัดลงมาถึงระดับตำบล 
“คาดว่าครึ่งปีหลังภัยแล้งหรือฝนทิ้งช่วงจะเข้าสู่ภาวะปกติ ทำให้ประชาชนคลายความกังวลในการประกอบอาชีพ และกลับมาให้ความสำคัญกับระบบประกันภัย เพื่อบรรเทาความเดือดร้อนของคนในครอบครัวหากเกิดเหตุการณ์ที่ไม่คาดคิด ซึ่งจะทำให้ยอดกรมธรรม์ประกันภัยรายย่อยเติบโตขึ้น” นายประเวช กล่าว